**LECTIO DIVINA**

**IL-XXXI ĦADD MATUL IS-SENA**

Sena Ċ

**Lq 19, 1-10**

Ninsabu fl-aħħar tal-vjaġġ ta’ Ġesù lejn Ġerusalemm. Wara din is-silta jibqa’ biss il-parabbola tal-għaxar miniet u mbagħad *Lq* jirrakkonta d-daħla f’Ġersualemm. Jingħalaq dak li ġie msejjaħ “il-vanġelu tal-barrani” li beda mill-kap. 15, u miegħu l-ministeru ta’ Ġesù barra minn Ġerusalemm, liema ministeru fil-bidu tiegħu kien immarkat bis-sejħa ta’ Levi l-pubblikani (ara 5, 27-32), u issa jagħlaq bil-laqgħa mal-kap tal-pubblikani.

Bħal ħafna mill-episodji f’din il-parti, il-laqgħa ma’ Żakkew nsibuha f’*Lq* biss, ikkaratterizzata mill-użu tal-vokabularju favorit tiegħu. Tista’ titqies bħala sinteżi tat-teoloġija ta’ *Lq*. “Jiltaqgħu flimkien diversi temi ta’ *Lq*: il-mixi, l-għana, ix-xewqa li wieħed jara, it-taqlib tal-valuri, il-laqgħa, l-‘illum’ tas-salvazzjoni, l-identità u l-missjoni ta’ Ġesù.” (F. Bovon) Din is-silta trid tinqara fid-dawl tar-rabtiet li għandha ma’ siltiet oħra: il-predikazzjoni etika ta’ Ġwanni l-Battista (ara 3, 10-14); il-parabbola tal-Fariżew u l-pubblikan (ara 18, 9-14); il-kap li kien għani (ara 18, 18-23). Fiha wkoll kontinwità mar-rakkont tal-agħma ta’ Ġeriko, eżatt qabilha (ara 18, 35-43): bħalma l-agħma jitlob lil Ġesù li jkun jista’ jara (v. 41), bl-istess mod raġel għani minn din il-belt jagħmel minn kollox biex jara lil Ġesù (ara 19, 3). Il-qarrej huwa mħejji għad-daħla ta’ Ġesù f’Ġerusalemm bħala “Bin David” li se jikseb il-fidwa tal-mitlufin.

**v. 1-2: Ġesù daħal Ġeriko u kien għaddej mit-triq. Mela jkun hemm raġel, jismu Żakkew; dan kien wieħed mill-kapijiet tal-pubblikani, u kien għani.**

Id-destinazzjoni tal-vjaġġ ta’ Ġesù qed toqrob: Ġerusalemm hija biss jum mixi ’l bogħod. Il-verb fil-Grieg jindika li Ġesù daħal Ġeriko biex jibqa’ għaddej minnha. Iżda minkejja dan jieqaf għal xi laqgħat, kif ġara qabel mal-agħma. Żakkew huwa l-adattament għall-Grieg tal-isem Lhudi “Żakkaj” li jfisser “nadif”, “innoċenti”. Fl-Ebrajk *zakkay* tintuża f’paralleliżmu ma’ *şaddîq*, “ġust”, “tajjeb”. Iżda ismu jistona mal-pożizzjoni tiegħu. L-amministrazzjoni Rumana kienet iċċedi b’offerta (*tender*) il-ġbir tat-taxxi lil kumpaniji lokali. Dawn min-naħa tagħhom kienu jgħollu t-taxxi biex jaqilgħu l-għajxien. Għal din ir-raġuni kienu meqjusa bħala midinbin (ara 5, 30; 7, 34; 15, 1), kemm minħabba mas-serq kif ukoll minħabba t-tradiment lil ġenshom biex jaqdu l-ħakkiem barrani. Żakkew jidħol f’żewġ kategoriji b’konnotazzjoni negattiva: il-pubblikani u l-għonja (“*Kemm hi iebsa għall-għonja li jidħlu fis-Saltna ta’ Alla*” [18, 24]). Wieħed jassumi wkoll li kien sinjur minħabba l-pożizzjoni tiegħu, u allura fost min jafu kien hemm qbil unanimu u ċertezza assoluta dwar il-ħajja morali tiegħu.

**v. 3-4: Kellu xewqa li jara min kien Ġesù, imma ma setax minħabba l-folla, billi kien raġel qasir. Għalhekk mar jiġri ’l quddiem u xxabbat ma’ siġra tat-tin selvaġġ, għax minn dik in-naħa kien se jgħaddi.**

Il-verb fl-imperfett (“kellu xewqa”) jagħti x’jifhem li din ma kinitx kurżità tal-mument, imma Żakkew kien ilu bix-xewqa li jara lil Ġesù. Mhijiex xewqa bħal ta’ Erodi (ara 9, 9) li malajr tiġi deluża (ara 23, 8), imma tiftix profond ta’ Dak li kien diġa sema’ bih. It-tfittxija għal Ġesù hija importanti f’*Lq* tant li tidher mill-inqas 10 darbiet minn persuni u bi skopijiet differenti. Il-ħerqa ta’ Żakkew twasslu biex jegħleb t-tfixkil kemm min-natura tiegħu kif ukoll mill-kuntest li kien fih, u japprofitta minn okkażjoni li tiġih dak il-ħin. “*Aħna nafu li Alla, ma’ dawk li jħobbuh, ma’ dawk li huma msejjħin skond il-providenza tiegħu, f’kollox jaħdem id f’id għall-ġid tagħhom.*” (*Rum* 8, 28)

**v. 5: Ġesù, kif wasal hemm, ħares ’il fuq u qallu: “Żakkew, isa, inżel minn hemm, għax illum jeħtieġli noqgħod għandek.”**

Ġesù jsejjaħ lil Żakkew b’ismu minkejja li suppost ma kienx jafu. *Lq* juża din it-teknika narrattiva biex juri kif tinqaleb id-dinamika tar-relazzjoni bejn dawn it-tnejn. “Żakkew ried joqrob lejn Ġesù biex jarah għaddej, jew inkella biex jara «min kien»; u minflok hu jinduna – u l-qarrej miegħu – li fil-verità kien Ġesù li resaq lejh biex ifittxu.” (F. Bovon) Hija d-dinamika tas-sejħa: “*Mhux intom għażiltu lili, imma jien għażilt lilkom*” (*Ġw* 15, 16). Żakkew jikseb ferm iktar minn dak li kien qed jistenna. Ġesù jfisser kemm l-urġenza (“isa, inżel”) kif ukoll il-ħtieġa (*deĩ*) ta’ din il-laqgħa, sinjal li magħha hemm marbut il-proġett salvifiku ta’ Alla. Dan kollu jrid iseħħ “illum” (ara 2, 11; 4, 22; 5, 26; 13, 16; 23, 43) avverbju li juri li r-rieda ta’ Alla qed isseħħ fil-konkret fi żmien, ma’ bniedem u f’kuntest partikulari, fejn din tista’ tingħaraf biċ-ċar. L-offerta ta’ Ġesù hija li ‘joqgħod għandu’ (l-istess verb huwa wżat f’24, 29, ir-rakkont tad-dixxipli ta’ Għemmaws), sinjal tax-xewqa ta’ Ġesù li mhux biss jiltaqa’ miegħu imma li jgħarrfu lilu nnifsu: “*Ara, jiena fil-bieb, u qiegħed inħabbat; jekk xi ħadd jismagħni u jiftaħli l-bieb, jiena nidħol għandu u niekol miegħu, u hu jiekol miegħi.*” (*Apok* 3, 20)

**v. 6-7: Dak niżel bla telf ta’ żmien, u kollu ferħan laqgħu għandu. In-nies, meta rawh, lkoll bdew igemgmu bejniethom u jgħidu li għand wieħed midneb daħal jistrieħ.**

Għalkemm ma nsibux riferiment dirett għall-fidi ta’ Żakkew, il-ferħ tiegħu huwa konferma oħra f’*Lq* (flimkien ma’ Żakkarija, Ġwanni, ir-ragħajja, id-dixxipli, il-poplu, Ġesù nnifsu) tal-wasla taż-żmien messjaniku. Dan jikkuntrasta mat-tgemgim tal-folla. *Lq* juża iperbole biex juri li kien hemm qbil unanimu u ċertezza assoluta li Żakkew kien bniedem midneb: fit-tgergir m’hemmx distinzjoni bejn id-dixxipli ta’ Ġesù u l-bqija tal-folla (“ilkoll”), kif ma ssirx distinzjoni bejn Żakkew u l-bqija tal-pubbikani. Barra minn dan it-tgergir f’qagħdiet simili huwa *pattern* li jirrepetu ruħu (ara *Lq* 5, 30; 15, 2).

**v. 8: Imma Żakkew, wieqaf, qal lill-Mulej: “Ara, Mulej, nofs ġidi se nagħtih lill-foqra, u jekk jien qarraqt b’xi ħadd inroddlu għal erba’ darbiet iżjed.”**

Interessanti li fl-oriġinal il-verbi *didōmi* (nagħti) u *apodidōmi* (inrodd lura) huma fil-preżent (*customary present*) u mhux fil-futur. Dan ifisser li fil-mument tal-laqgħa tiegħu ma’ Ġesù, Żakkew kien diġa jġib ruħu b’dan il-mod, u mhux li se jibda jġib ruħu hekk minn issa ’l quddiem. Hekk kif Żakkew jisma’ lill-folla tgemgem hu jdur fuq Ġesù biex jgħidlu l-verità dwaru nnifsu. B’kuntrast mal-Fariżew tal-parabbola (ara 18, 11-12) hu ma jiftaħarx bih innifsu imma jiddefendi lilu nnifsu ma’ Ġesù quddiem l-akkużi li jsirulu. Jista’ jkun li Żakkew huwa midneb, imma sadanittant f’ħajtu li hemm ġustizzja li ftit jimmaġinaw. Bħal Ġesù huwa qrib il-foqra (4, 18), kif ukoll jekk jinduna li xi sehem mill-qligħ tiegħu ġej mill-qerq jew it-tixħim huwa jrodd lura. Il-fatt li kien jagħti “erba’ darbiet iżjed” juri li dan kien jimxi mal-Liġi (“erba’ nagħġiet għal nagħġa [misruqa]” [*Eż* 21, 37]) kif ukoll mal-liġi Rumana. Il-preġudizzju tal-folla u l-opinjoni ġenerali rari kienu fl-iżball daqs fil-każ ta’ dan ir-raġel, u minħabba f’hekk Ġesù jrid joqgħod għand dan li hu meqjus barrani.

**v. 9: Qallu Ġesù: “F’din id-dar illum daħlet is-salvazzjoni, għax dan ir-raġel ukoll huwa bin Abraham.**

Mhux ċar Ġesù lil min qed jindirizza. Probabbli li qed jindirizza lill-folla li kienet għadha tgemgem. Il-kuntrast bejn il-kliem ta’ Ġesù u l-opinjoni tal-folla huwa qawwi. Insibu ripetizzjoni b’enfasi tal-kelma “illum”: din il-laqgħa hija ġrajja mill-kbar fl-istorja tas-salvazzjoni li qed isseħħ f’Ġesù. Is-salvazzjoni għal *Lq* hija l-effett ewlieni tal-ġrajja ta’ Kristu, u din isseħħ fejn wieħed ma jkunx qed jistenna. B’sorpriża għal kulħadd Żakkew jiġi meħlus minn kull akkuża u muri bħala bniedem sewwa, “bin Abraham”. Minkejja li “*eħfef li ġemel jgħaddi minn għajn ta’ labra milli wieħed għani jidħol fis-Saltna ta’ Alla*” (18, 25), Żakkew huwa ppreżentat bħala l-għani eżemplari li – għalkemm ma jbigħx kulma għandu – jaqsam ma’ Ġesù l-imħabba għall-fqir u ż-żgħir.

**v. 10: Għax Bin il-bniedem ġie jfittex u jsalva l-mitluf.”**

Dan il-vers jiġbor fih mhux biss din il-ġrajja, imma l-messaġġ tar-rakkont tal-vjaġġ lejn Ġerusalemm u tal-vanġelu kollu kemm hu. F’Ġesù jseħħ tassew dak li YHWH jgħid dwaru nnifsu f’*Eżekjel*: “*Jiena nfittex il-mitlufa, inreġġa’ lura l-imxerrda, ninfaxxa l-ġrieħi tal-miġrugħa, u nqawwi l-marida. Inħares is-smina u l-qawwija u niragħhom bil-ġustizzja.*” (34, 16)